DEĊIŻJONI TAL-KUNSILL 2006/718/PESK
tat-23 ta’ Ottubru 2006
li timplimenta l-Pożizzjoni Komuni 2006/276/PESK dwar miżuri restrittivi kontra ċerti uffiċjali tal-Belarus
IL-KUNSILL TA' L-UNJONI EWROPEA,
Wara li kkunsidra l-Pożizzjoni Komuni 2006/276/PESK ta' l-10 ta' April 2006 dwar miżuri restrittivi kontra ċerti uffiċjali tal-Belarus (1) u b'mod partikolari l-Artikolu 2 tagħha, flimkien ma' l-Artikolu 23(2) tat-Trattat dwar l-Unjoni Ewropea,
Billi:
(1)
Fl-10 ta' April 2006, il-Kunsill adotta l-Pożizzjoni Komuni 2006/276/PESK, li kkonfermat il-miżuri restrittivi eżistenti kontra persuni responsabbli għall-vjolazzjonijiet ta' standards elettorali internazzjonali fl-elezzjonijiet Presidenzjali fil-Belarus fid-19 ta' Marzu 2006 u għall-azzjonijiet ripressivi kontra s-soċjetà ċivili u l-oppożizzjoni demokratika u kontra l-persuni fiżiċi jew ġuridiċi, l-entitajiet jew korpi assoċjati magħhom.
(2)
Fit-18 ta' Mejju 2006, il-Kunsill adotta l-Pożizzjoni Komuni 2006/362/PESK li temenda l-Pożizzjoni Komuni 2006/276/PESK, sabiex jimponi l-iffriżar ta' fondi u riżorsi ekonomiċi kontra l-persuni, kif ukoll kontra l-persuni fiżiċi jew ġuridiċi, l-entitajiet jew korpi assoċjati magħhom, imsemmija hawn fuq.
(3)
Skond il-Pożizzjoni Komuni 2006/276/PESK, il-Kunsill irriveda l-miżuri restrittivi u ddeċieda, fid-dawl ta' żviluppi reċenti, li għandhom jiġu mmirati aktar individwi responsabbli mill-azzjonijiet ripressivi kontra s-soċjetà ċivili u l-oppożizzjoni demokratika. Il-listi li jinsabu fl-Annessi III u IV mal-Pożizzjoni Komuni 2006/276/PESK għandhom għaldaqstant jiġu emendati kif meħtieġ,
IDDEĊIEDA KIF ĠEJ:
Artikolu 1
L-Annessi III u IV mal-Pożizzjoni Komuni 2006/276/PESK għandhom jinbidlu bit-test li jidher fl-Anness ma' din id-Deċiżjoni.
Artikolu 2
Din id-Deċiżjoni għandha jkollha effett mid-data ta' l-adozzjoni tagħha.
Artikolu 3
Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.
Magħmul fil-Lussemburgu, 23 ta’ Ottubru 2006.